‘Zuma moet terug tronk toe’  Oudpres. Jacob Zuma (Foto: Jerome Delay / POOL / AFP) Die burgerregteorganisasie AfriForum het vertoë aan die nasionale kommissaris van korrektiewe dienste, Makghoti Thobakgale, gerig om die redes uiteen te sit waarom oudpres. Jacob Zuma die res van sy 15 maande vonnis moet uitdien. Dít volg nadat die hoogste hof van appèl beslis het dat die mediese parool waarop Zuma in September verlede jaar vrygelaat is, onregmatig en ongrondwetlik is, en dat hy moet terug tronk toe vir ŉ tydperk soos bepaal deur die departement van korrektiewe dienste (DKD). Die Jacob Zuma-stigting het intussen aangedui dat Zuma oorweeg om teen dié uitspraak te appelleer. “Aangesien twee howe die onregmatigheid van mnr. Zuma se mediese parool bevestig het, doen AfriForum ŉ beroep op die kommissaris om die tyd wat mnr. Zuma op mediese parool uitgedien het, as nietig te beskou. Daarom moet mnr. Zuma die res van sy 15 maande vonnis by die Estcourt-gevangenis uitdien,” het Reiner Duvenage, veldtogkoördineeder by AfriForum, in die vertoë gesê. “AfriForum is egter bekommerd oor die feit dat die huidige kommissaris in ’n beëdigde verklaring aangedui het dat hy die wet soortgelyk aan mnr. Arthur Fraser verstaan ​​het en dit op dieselfde wyse sou toepas. Vir die handhawing van die oppergesag van die reg en die beginsel van grondwetlikheid moet alle burgers aan dieselfde wette en reëls onderwerp word.” Duvenage sê voormalige staatspresidente met politieke bande, soos Zuma, behoort gelyke behandeling voor die reg te kry. “Indien mnr. Zuma nie die res van sy vonnis uitdien nie, sal dit die regstellende doel van korter vonnisse tot niet maak, aangesien diegene met politieke bande dit as ŉ uitweg gebruik om hul vonnisse op mediese parool uit te dien, en nie in ŉ gevangenis nie. “Laastens doen AfriForum ’n verdere beroep op die kommissaris en toekomstige kommissarisse om nie die toestaan ​​van onwettige mediese parool te herhaal soos wat mnr. Arthur Fraser het gedoen het nie.” Die DA het intussen ook aan Thobakgale geskryf en vir bevestiging gevra dat hy sal verseker dat Zuma teen Vrydag 17:00 weer by die Estcourt-gevangenis sal aanmeld om sy vonnis verder uit te dien. Die party eis teen Donderdag ŉ antwoord. “Die DA se regsbrief wys daarop dat mnr. Zuma op bevel verplig word om onmiddellik na die Estcourt-korrektiewe sentrum terug te keer. Indien hy versuim om dit binne redelike tyd te doen, is die kommissaris van korrektiewe dienste verplig om te verseker dat hy terugkeer – selfs deur inhegtenisneming,” het John Steenhuisen, leier van die DA, gesê.